AfriForum vies oor Malema-twiets(Foto: pixabay) Die burgerregtegroep AfriForum het die beweerde aanhitsing van geweld teen minderhede deur Julius Malema, leier van die EFF, Dinsdag veroordeel en ’n beroep op politieke leiers gedoen om hulle vir die beskerming van burgerlike vryhede te beywer sonder om hulle tot aanhitsing te wend. Ernst Roets, AfriForum se hoof van beleid en aksie, sê Malema het, met verwysing na die wydverspreide geweld die afgelope paar dae, swart mense op Twitter aangemoedig om hul woede op wit mense uit te haal. Malema het getwiet: “Our anger is directed at wrong people. Like all of us, our African brothers & sisters are selling their cheap labour for survival. The owners of our wealth is [sic] white monopoly capital; they are refusing to share it with us & the ruling party #ANC protects them. #OneAfricaIsPossible.” Roets sê alle vorme van geweld moet stop en dat dit nie bloot op ander gemeenskappe gerig moet word nie. “Hierdie is niks anders as ’n rassistiese aanval op ’n kwesbare minderheidsgemeenskap nie.” Die organisasie sê hy sal ook voortgaan met internasionale bewusmaking van die onderdrukking van minderhede se regte in Suid-Afrika.